আমাদের গাড়ি পাহাড়ের একটা বাঁকে এসে থেমে গেলো, আর সামনে যাবে না। কারণ শত শত গাড়ি চূড়া পর্যন্ত সারি ধরে দাঁড়িয়ে আছে। গাড়ি থেকে নেমে হাঁটতে শুরু করলাম পাহাড়ি পথে। কি যে কষ্ট আর ক্লান্তি, ঘাম ঝরে যায়। হাঁটুতে ব্যথা ধরে গেলো। তবু অজানা এক টানে কাঞ্চনজঙ্ঘায় অবাক সূর্যোদয় দেখার জন্য প্রাণপণ চেষ্টায় হাঁটতে লাগলাম। একদিকে কষ্ট, অন্যদিকে উত্তেজনা। এই ভোর রাত্রে কঠিন শীতে নেপালি মেয়েরা গরম ‘কফি কফি’ বলে ফেরি করে বেড়াচ্ছে। গরম কফি খেয়ে বেশ উষ্ণতা অনুভব করলাম শরীরে। পাহাড়ের গায়ে পেঁচানো সাপের মতো পথ, পাহাড় কেটে ব্রিটিশরা এই পথ তৈরি করেছে, এমনকি রেলপথও নির্মাণ করেছে। পাইন গাছ ঘেরা পাহাড়ি পথে চলতে চলতে এক সময় টাইগার হিলের মাথায় গিয়ে উঠলাম। শত শত মানুষ এসে জড়ো হয়েছে। পুবের আকাশে হিমালয়ের কাঞ্চনজঙ্ঘার চূড়ায় বড় বড় চোখ মেলে বিপুল আগ্রহে তাকিয়ে থাকলাম। বহুদূরে ধবধবে সাদা তুষার আবৃত হিমালয়ের দিকে দৃষ্টি দিতেই আমাদের সামনে প্রকাশিত হলো অপার্থিব এক সৌন্দর্য। সাদা বরফের উপর সূর্যের আলোর স্পর্শে লালচে রঙের এক আভায় উদ্ভাসিত হয়েছে চতুর্দিক। এমন কোনো ভাষা নেই যা দিয়ে এই বিশাল আয়োজনকে বর্ণনা করা যায়। অপলক চোখে তাকিয়ে থাকতে থাকতে সূর্যোদয় এক সময় সম্পন্ন হলো চোখের সামনে। যারপরনাই আত্মতৃপ্তি নিয়ে চারপাশের আলোকিত প্রকৃতি অবলোকন করলাম মুগ্ধতায়, বিস্ময়ে। মেঘাচ্ছন্ন রহস্যময় পাহাড়ের ওপাশে পাহাড়, আবার পাহাড়। পাহাড়ের গায়ে গায়ে ঝাউগাছের ফাঁকে ফাঁকে চার-পাঁচ তলা বিল্ডিং। যেন স্বপ্নের মেঘপাহাড়ের দেশ আকাশ ছুঁয়েছে। মনের গহিন থেকে উৎসারিত হলো কবিতা: